recursal/SuperWikiNEXT-32B huggingface dataset:
Utsikt fra Kvikkjokk
Kvikkjokk kirke
Kvikkjokk kirkes klokketårn
Kamajokk like nedenfor Kvikkjokks fjellstasjon i Kvikkjokk
**Kvikkjokk** (lulesamisk: *Huhttán*) er en liten fjellby i Jokkmokk kommune i Norrbottens län i det svenske landskapet Lappland. Byen hadde 70 innbyggere i 2007. Fjellbyen er beliggende ved veis ende 120 km nordvest for Jokkmokk. Stedet er kjent som et av de mest populære utgangspunkt for vandring i nasjonalparkene Sarek og Padjelanta, og for sitt stadig foranderlige elvedelta der elvene Gamájåhkå og Tarraätno møtes i innsjøen Sakkat.

Flera vandringsleder utgår fra Kvikkjokk. Nord for stedet går Kungsleden, med overnattningshytter utplasserte med jevne mellomrom, noe som innebærer at strekningen ikke krever telt. Sør for byen går en mindre besøkt del av Kungsleden, som nesten er uten hytter til å overnatte i.

Vest for Kungsleden går Padjelantaleden, som begynner (eller slutter) i Kvikkjokk og strekker seg opp til innsjøen Akkajaure. Også Nordkalottleden begynner (eller slutter) i Kvikkjokk og strekker seg til Sulitjelma og Kautokeino kommune i Norge. Fra Kvikkjokk løper Padjelantaleden og Nordkalottleden langs samme vei de første 20 kilometer, men etter cirka 20 kilometer går Nordkalottleden lengre mot vest.

Historie
--------

På slutten av 1600-tallet ble det utvunnet sølv i gruvene Silbbatjåhkkå og Alkavare. For bearbeiding av malmen ble det anlagt et smelteverk i Kvikkjokk, der den første foredlingen fant sted i 1662. Etter 40 års virksomhet hadde malmen tatt slutt og smelteovnen ble nedlagt.

Etter sølvutvinnings-perioden ble Kvikkjokk utgangspunkt för lappemisjonen blant samene. Naturforskeren Carl von Linné besøkte Kvikkjokk under sin Lapplandsreise i 1732.

På 1760-tallet ble det anlagt en kirke på stedet.

På midten av 1800-tallet oppstod det en ny kolonisering av byen, der nybyggerne livnærte seg av jakt, fiske og manuelt jordbruk. Den nåværende kirken ble oppført i 1906 – 1907. Den Svenska Turistföreningens fjellstasjon ble bygd i 1928.

Referanser
----------

1. ↑  Claes Grundsten: *Vandra Kungsleden – Från Abisko till Hemavan*, s. 25-26, Prisma, Stockholm 2008, ISBN 978-91-518-4448-0

Eksterne lenker
---------------

* (en) Kvikkjokk – kategori av bilder, video eller lyd på Commons Rediger på Wikidata

* (en) Kvikkjokk – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** VIAF **·** GND **·** LCCN **·** GeoNames
 |
Missouriterritoriet i 1812
**Missouriterritoriet** (engelsk: *Missouri Territory*) var et unionsterritorium i USA som bestod i perioden 7. desember 1812 til 10. august 1821. Det opphørte i samband med opprettelsen av delstaten Missouri.

Lousianaterritoriet
-------------------

Missouriterritoriet ble årene 1803 til kalt 1812 Louisianaterritoriet, men skiftet navn for å unnvike sammenblanding med den nydannede delstaten Louisiana (som tidligere var kalt Orleansterritoriet).

Grenser
-------

Grenseavtalen mellom De Forente Stater og Storbritannia i 1818 fastsatte Missouriterritoriets nordre grense til 49 grader nordlig bredde. Grenseavtalen mellom De Forente Stater og Spania i 1819 fastsatte territoriets grenser mot det spanske Texas og Nuevo México. Ved traktaten avstod De Forente Stater en ikke ubetydelig del av Missouriterritoriet i bytte mot spansk Florida.

Missouriterritoriets deling
---------------------------

I 1819 ble utskilt den del av Missouriterritoriet som lå sør for 36°30' nordlig bredde, som Arkansasterritoriet. Den sørøstre delen av territoriet ble etter Missourikompromisset i 1820 delstat den 10. august 1821, mens de resterende deler av Missouriterritoriet, som tilsvarte de nåværende statene Iowa, Nebraska, North Dakota og South Dakota, og større deler av Kansas, Wyoming og Montana, og noen deler av Colorado og Minnesota, ble et uorganisert territorium.

Guvernører
----------

Guvernører i Lousiana- og Missouriterritoriet.

| Nr | Guvernør | Tiltrådte | Fratrådte | Utnevnt av |
| --- | --- | --- | --- | --- |
| 1 | James Wilkinson | 1805 | 1807 (avskjediget) | Thomas Jefferson |
| 2 | Meriwether Lewis | 1807 | 1809 (ved død) | Thomas Jefferson |
| 3 | Benjamin Howard | 1810 | 1812 (tok avskjed) | James Madison |
| 4 | William Clark | 1813 | 1820 (Missouri ble en delstat 1821) | James Madison, James Monroe |

Referanser
----------

1. ↑  «Missouri» **(engelska)**. World Statesmen. Besøkt 20. juli 2015.
Fra Vårsvingen på Lille Ekeberg.
**Lille Ekeberg** er et boligområde på Ekeberg i Oslo i Bydel Nordstrand. Det ble bygget ut i slutten av 1940-årene med boligblokker og «svenskehus», og har navn etter Lille Ekeberg gård.

Ekeberg barneskole åpnet her i 1954. Lille Ekeberg barnehage holder hus på det tidligere hovedbølet på Lille Ekeberg.

Lille Ekeberg borettslag
------------------------

Det er særlig OBOS-bebyggelesen satt opp etter andre verdenskrig, *Lille Ekeberg borettslag*, som er knyttet til navnet Lille Ekeberg. Dette var en av OBOS sine utbygginger på slutten av 1940-tallet, og omfattet i alt 216 leiligheter. Borettslaget ble innflyttet i 1948 og 1949. Borettslagets blokker ligger til Enoks vei, Barnehjemsveien og Vårsvingen.

Se også
-------

* Ekeberggårdene
* Middelalderens kongevei over Ekeberg
* Ekebergskrenten

Referanser
----------

1. 1 2  Tvedt, Knut Are, red. (2000). «Lille Ekeberg». *Oslo byleksikon* (4. utg.). Oslo: Kunnskapsforlaget. s. 259. ISBN 82-573-0815-3.

|  |  |
| --- | --- |
| Oppslagsverk/autoritetsdata | Oslo Byleksikon
 |
**Antipatros II av Makedonia** (gresk: Ἀντίπατρος Β' ὁ Μακεδών), ukjent fødsel - død ca 294 f.Kr. var sønn av Kassandros (død 298 f.Kr.) og Thessalonika (død 295 f.Kr.). Hans mor var datter av Filip II av Makedonia og halvsøster av Aleksander den store.

Antipatros var konge av Makedonia fra 297 f.Kr. og fram til 294 f.Kr. som samkonge med sin bror Aleksander V (død 294 f.Kr.). Antipatros myrdet til sist sin egen mor og styrtet sin bror fra tronen. Aleksander V vendte seg til Pyrrhos i Epirus og den tidligere fienden Demetrios I Poliorketes for å få hjelp. Demetrios angrep og veltet Antipatros fra tronen og fikk deretter Aleksander V myrdet. Antipatros ble drept av Lysimakhos etter at han hadde flyktet fra Demetrios til Trakia. Hans hustru Eurydike, hans kusine på farsiden, var en datter av Lysimakhos. 

Hvis det var riktig at Aleksander den store ble forgiftet og ikke døde av sykdom, da ble hele familien fra Filip II av Makedonia og etter myrdet og til sist utryddet.

Eksterne lenker
---------------

* Junianus Justinus redegjørelse av drapet på Antipatros II
* Plutarks redegjørelse utslettelsen av Antipatros II


|  |  |  |
| --- | --- | --- |
| Forgjenger:**Filip IV av Makedonia** | **Konger av Makedonia**( 297 f.Kr.– 294 f.Kr.) | Etterfølger:**Demetrios I Poliorketes** |
**Dresdner SC** er en tysk sportsklubb fra Dresden, grunnlagt 30. april 1898. Klubben var en av grunnleggerne av DFB (det tyske fotballforbundet) i 1900.

*DSC* var tidlig med i regionale finaler, og vant flere titler. De var et storlag i den midt-tyske ligaen, og fra 1925 til 1930 tapte de bare to av 90 kamper.

DSC var også et storlag i Gauliga Sachsen, en av 16 toppdivisjoner i det tredje riket, og vant også to nasjonale mesterskap i 1943 og 1944.

Etter andre verdenskrig ble alle eksisterende sportsklubber bannlyst av de allierte, og klubben ble stiftet på nytt som *SG Friedrichstadt*. En østtysk finalekamp i 1950 mot Sovjet-sponsede *Horch Zwickau* ble slutten på klubben. Stygt spill fra Zwickaus side gjorde at Friedrichstadt ble redusert til åtte spillere, ettersom dommeren ikke tillot innbytter. Zwickau vant kampen 5-1, og misfornøyde Friedrichstadt-tilhengere invaderte banen flere ganger, og banket etter kampen opp en Zwickau-spiller. Klubben ble etterpå beordret oppløst, og spillerne sendt til *BSG Tabak Dresden*. De fleste spillerne rømte til Vest-Berlin og Hertha Berlin.

Dresdner SC ble startet på nytt igjen 1. juli 1990 etter Tysklands gjenforening, og startet i *Bezirksligaen*, femte høyeste nivå. Klubben spilte en sesong på tredje høyeste nivå i 1992-93-sesongen, men rykket ned igjen.

Til 1998-99-sesongen var de igjen tilbake på tredje høyeste nivå, og klarte også en andreplass i 2000. Grunnet pengeproblemer, og senere konkurs, ble de tvunget ned i divisjonssystemet, og spiller nå i en lokal amatørliga i Dresden.

Meritter
--------

* Seriemesterskap (2): 1943, 1944
* Cupmesterskap (2): 1940, 1941
* Østtysk cup (FDGB Pokal): 1958
* Midt-tyske mesterskap: 1905, 1926, 1929, 1930, 1931, 1933
* Midt-tysk cup: 1928, 1933
* Gauliga Sachsen-mesterskap: 1934, 1939, 1940, 1941, 1943, 1944

Kjente tidligere spillere
-------------------------

* Helmut Schön
* Richard Hofmann
* Willibald Kreß

Se også
-------

* Dynamo Dresden

Litteratur
----------

* Klaus Querengässer: *100 Jahre Fußball in Dresden* (2002). ISBN 389784026X

Eksterne lenker
---------------

* Fotballavdelingens offisielle side

|  |  |
| --- | --- |
| Oppslagsverk/autoritetsdata | VIAF **·** GND
 |
**Pingshun** (kinesisk: 平顺县; pinyin:  *Píngshùn Xiàn*) er et fylke i provinsen Shanxi i Folkerepublikken Kina. Det ligger innen byprefekturet Changzhi.

I 1999 hadde fylket 165 961 innbyggere.

Kulturminner
------------

Tiantaitempelet (*Tiantai an*, 天台庵), Dayunhallen/Dayuntempelet (*Dayun yuan*, 大云院), Longmentempelet (*Longmen si*, 龙门寺), Chunhuatempelet (*Chunhua si*, 淳化寺), templene *Minghui dashi ta* 明惠大师塔, *Jiutian Shengmu miao* 九天圣母庙, *Fotou si* 佛头寺, *Xia Yu shen ci* 夏禹神祠 og *Jindeng si shiku* 金灯寺石窟 er oppført på Folkerepublikken Kinas liste over kulturminner.

Administrative enheter
----------------------

Pingshun består av fem storkommuner og syv kommuner:

* Storkommune Qingyang 青羊镇
* Storkommune Longxi 龙溪镇
* Storkommune Shicheng 石城镇
* Storkommune Miaozhuang 苗庄镇
* Storkommune Xingcheng 杏城镇

* Kommune Xigou 西沟乡
* Kommune Dongsitou 东寺头乡
* Kommune Hongtiguan 虹梯关乡
* Kommune Yanggao 阳高乡
* Kommune Beidandong 北耽车乡
* Kommune Zhongwujiang 中五井乡
* Kommune Beishe 北社乡

Referanser
----------

1. ↑  National Population Statistics Materials by County and City – 1999 Period, *i* China County & City Population 1999, Harvard China Historical GIS

Eksterne lenker
---------------

* Informasjonsside

|  |  |
| --- | --- |
| Oppslagsverk/autoritetsdata | VIAF **·** LCCN **·** GeoNames
 |
**Aki Mykkänen** (født 7. mai 1972 i Pieksämäki) er en finsk ishockeytrener som var hovedtrener for Furuset Ishockey i Oslo fra 2003 til 2007. I 2006 tok han klubben til eliteserien.

Mykkänen spilte for laget Lätkä-77 i finske III og II-divisioona, før han begynte sin trenergjerning som spillende trener for det islandske laget Skautafélag Akureyrar. Etter et kort opphold tilbake i Lätkä-77 som spiller, fortsatte han karrieren i klubbene Kongsvinger, UJK, LaJy, EjL og Kotkanpoja før han la opp.

I 1999 flyttet han til Norge og trente juniorlagene til Lørenskog og Furuset. Etter to år i Finland kom han tilbake til Furuset i 2003 og tok over som hovedtrener for A-laget etter Jørgen Salsten midt i sesongen. Han tok Furuset tilbake til eliteseriespill, men avsluttet samarbeidet med Furuset etter dette. Han ble direktør for trenerutvikling for den finske klubben VG-62 fra 2010 til 2014. I 2016 hadde han engasjement på trenersiden for Stjernen Hockey, før han tok over Kinas U18-landslag.

Referanser
----------

1. 1 2  Aki Mykkänen hos eliteprospects.com
**Velmunden** er en del av Fjorda, en innsjø mellom Randsfjorden og Sperillen i Gran kommune i Innlandet. Området er populært for kanopadling, og har flere muligheter for kanoutleie. Navnet Velmunden blir ofte også brukt for hele området.

Området består flere små og større vann som henger mer eller mindre sammen. Velmunden henger sammen med Vestlandsfjorden mot vest. Området er spennende å padle i, med flere trange viker og sund. Vannene har gode fiskemuligheter, og det grunne vannet får forholdsvis tidlig bra badetemperaturer. På holmene og nesene i området er det fine teltplasser og det er satt opp noen toaletter.

Navnet er vanskelig forklart innenfor germansk, kan være avledet av et bortkommet elvenavn *Velma* lånt fra sørsamisk *Vealma* «stille, dypt stykke elv» eller «stilla».

Solvik kanoutleie på nordsiden av anlegget har godt utvalg på kanoer og en mindre kiosk og salg av fiskekort.

Referanser
----------

1. ↑  «NVE Atlas». *Vassdrag – Nedbørfelt – Regine-enhet.*  Norges vassdrags- og energidirektorat. Besøkt 3. mai 2015

|  |  |
| --- | --- |
| Oppslagsverk/autoritetsdata | Sentralt stedsnavnregister
 |
Akhtuba
Akhtuba (øverst til høyre) ved Volgograd og Volzjskij
**Akhtuba** (russisk: Ахтуба) er en forgreining av elva Volga. Akhtuba deler seg fra Volgas venstre bredd ved byen Volzjskij, rundt 15 km nordøst for Volgograd, og renner parallelt med Volga mot Volgadeltaet og Det kaspiske hav. 

Den opprinnelige begynnelsen på Akhtuba ble blokkert av demningen til Volga vannkraftverk. Den renner nå ut fra Volga via en 6,5 km lang kunstig utløpskanal som starter nedenfor demningen. Elva er 537 kilometer lang, med en gjennomsnittlig vannføring på 153 m³/s.

Byer ved Akhtuba: Volzjskij, Leninsk, Znamensk, Akhtubinsk, Kharabali. Den gylne hordes hovedstad Saraj lå mest sannsynlig også ved Akhtuba, ikke langt fra Kharabali.

Området mellom Volga og Akhtuba kalles Volga-Akhtubasletten, og er et av Russlands fremste områder for dyrking av grønnsaker. Den er spesielt kjent for sine vannmeloner.

Referanser
----------

1. ↑  «Водоток рук. Ахтуба». *Russlands statlige vannregister* **(russisk)**. Besøkt 20. januar 2016.

Eksterne lenker
---------------

* (en) Akhtuba River – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** GeoNames
 |
**Divertimento** (fra italiensk *divertire*, «å underholde»; flertall: *divertimenti*) er et lettere musikkstykke med mange korte satser. Antallet satser er som regel fra en til ni, men det finnes minst ett med hele tretten satser. Divertimenti har gjerne en underholdende og munter karakter, ofte spilt som taffelmusikk eller utendørs. Fram mot slutten av 1700-tallet var divertimenti populære ved europeiske hoff. En av de mest kjente komposisjonene er Wolfgang Amadeus Mozarts *Divertimento i F-dur*, KV 138. Av andre komponister som skrev divertimenti kan nevnes Leopold Mozart, Carl Stamitz, Joseph Haydn og Luigi Boccherini.

På 1800-tallet ble divertimentoen umoderne, men noen 1900-talls-komponister har tatt i bruk formen, eksempelvis Béla Bartók med *Divertimento for strykeorkester* og Leonard Bernstein med *Divertimento for Symphonic Band*.

Referanser
----------

1. 1 2  «Divertimento», *Bokmålsordboka*

Eksterne lenker
---------------

* «Divertimento», *Klassik.com* (tysk)

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Österreichisches Musiklexikon **·** GND **·** BNF **·** BNF (data) **·** NKC
 |
***Velutinodorcus velutinus*** (også kjent som *Dorcus velutinus*) er en bille som hører til familien hjortebiller (Lucanidae) i gruppen skarabider (Scarabaeoidea).

Utseende
--------

En nokså liten (20-25 millimeter), matt, brun hjortebille. I likhet med de andre artene i slekten *Velutinodorcus* er overflaten fløyelsaktig, og hannens kjever er lite forstørrede slik at det blir liten forskjell mellom kjønnene i utseende. Hannens mandibler er omtrent så lange som hodet, kort sigdformede uten påfallende tenner. Hodet er noe utvidet mot sidene under fasettøynene. Dekkvingene har fine punktrader og rader av små, oppstående, lyse skjell. Hunnen ligner hannen bortsett fra at kjevene er mindre, omtrent halvparten av hodets lengde.

Levevis
-------

Utbredelse
----------

Arten er vidt utbredt i det sørlige Asia: India, Bhutan, Myanmar, Thailand, Laos, Vietnam og det sørlige Kina.

Systematisk inndeling
---------------------

Arten blir ofte plassert i slekten *Dorcus*.

**Treliste**
* Ordenen biller, Coleoptera
	+ Underordenen Polyphaga
		- Overfamilien skarabider, Scarabaeoidea
			* Familien hjortebiller, Lucanidae Latreille, 1806
				+ Underfamilien hjortebiller (Lucaninae) Latreille, 1806
					- Stammen Dorcini
						* Slekten *Velutinodorcus* Maes, 1992
							+ ***Velutinodorcus velutinus*** (Thomson, 1862)

Kilder
------

* Oversikt over artene

Eksterne lenker
---------------

* (en) *Velutinodorcus velutinus* hos NCBI Rediger på Wikidata
* Bilde av en hann
* Bildegalleri
* (en) Dorcus – kategori av bilder, video eller lyd på Commons
**Flatvær** er en gruppe småøyer i Dronning Maud Land i Antarktis. Den ligger på østsiden av innløpet til Lützow-Holmbukta, om lag fire kilometer utenfor Kronprins Olav Kyst. Den største av øyene er Ongul, andre øyer er Utholmen, Meholmen, Nesøya, Pollholmen, Teøyane, Ongulgalten, Ongulkalven og Kalvholmen.

Flatvær ble kartlagt av norske kartografer fra flyfoto tatt under Thorshavn-ekspedisjonen 1936–37.

Japanese Antarctic Research Expedition (JARE) ga øyene som ligger mellom 68°55.5'S–69°05.5'S og 39°25'Ø–39°40'Ø navnet Ongul Syotô (*Onguløyene*) i 1977. Japans hovedbase i Antarktis, Syowa, ligger på Ongul.

Referanser
----------

1. 1 2 3  «Flatvaer Islands». Geographic Names Information System, U.S. Geological Survey. Besøkt 22. oktober 2012.
2. 1 2  Flatvær *Stadnamn i norske polarområde*, Norsk polarinstitutt
3. ↑  Flatvær SCAR *Composite Gazetteer of Antarctica*. Katalognr. 4698

Portal: Antarktis

|  |  |
| --- | --- |
| Oppslagsverk/autoritetsdata | VIAF **·** LCCN **·** GeoNames **·** GNIS **·** SCAR **·** Norsk polarinstitutt

 |
*For filmen se: Divergent (film)*

***Divergent*** er den amerikanske forfatteren Veronica Roths debutroman. Den ble utgitt av Harpercollins barnebøker i 2011. Romanen er den første i Divergent-trilogien, dystopiske romaner satt i Divergent-universet. Boken ble filmatisert i 2014.

Handling
--------

I et post-apokalyptisk Chicago blir overlevende delt inn i fem ulike fraksjoner: Abnegasjon, de uselviske. Amity, de fredelige. Candor, de ærlige- Dauntless, de modige. Erudite, de intelligente. Alle 16-åringer skal testes for å bestemme hva slags fraksjon som passer dem best. Men ungdommene velger deres egen fraksjon ved en seremoni. De som ikke gjennomfører denne innvielsen blir "Fraksjonsløse" og lever som hjemløse som utstøtte. Hovedpersonen, 16 år gamle Beatrice Prior, klarte ikke å velge før hun tok testen. Hennes mangelfulle test-resultater markerte henne som "Divergent" og test-administrator Tori, advarer henne om å aldri si det til noen. 

Forvirret og usikker over hennes egen fremtid, bestemmer Beatrice seg for å bli med Dauntless. Hennes bror Caleb velger Eruditt. De nye Dauntless må hoppe på et tog i bevegelse for å komme til Dauntless-hovedkvarteret. De fleste klarer det, men en innviet faller til hennes død, og en annen er alt for redd til å hoppe. Når de senere får ordre om å hoppe inn til inngangspartiet, hopper Beatrice først. Tris møter en instruktør som kaller seg for Four som forklarer at i motsetning til de andre fraksjonene, som godtar alle vellykkede innviede, er det bare de 10 beste Dauntless-innviede som blir igjen. Men resten av dem blir fraksjonsløse. I første fase av innvielsen blir de trent i våpen, kniver og nærkamp. Til tross for sin manglende fysiske styrke kommer Tris på sjette plass. 

Eruditt kommer i konflikt mot byens ledelse og beskylder lederen, Marcus, for å ha misbrukt hans egen sønn. Ryktene drives av det faktum at sønnen til Marcus, så vel som Tris og Caleb, alle har forlatt Abnegation, som også påstås å skaffe forsyninger utelukkende til seg selv. De innviede går inn i andre etappe og møter hallusinasjoner basert på deres dypeste frykt. Tris oppdager at Four egentlig er Marcus sin sønn Tobias, og at påstandene om misbruk var sant. Four avdekker Erudite sine planer om å bruke Dauntless til å arrangere et angrep mot Abnegation.

Eksterne lenker
---------------

* Divergents offisielle nettsted
Utsnitt av vasen som har gitt navn til Akhilleusmaleren
**Akhilleusmaleren** er navnet som er gitt til en gresk vasemaler som virket i Athen fra 460-årene f.Kr. til 420-årene f.Kr. Navnet viser til en amfora i rødfigurstil fra ca. 450–445 f.Kr. som står i Vatikanmuseene; en spesielt forseggjort fremstilling av Akhilleus førte til at John Beazley gav ham tilnavnet. Han antas, på stilistisk grunnlag, å ha vært elev av Berlinmaleren. Mer enn trehundre vaser i rødfigurstil, svartfigurstil og hvitbunnet stil er attribuert til ham. 

I sine tidlige verker foretrakk han isolerte figurer mot svart bakgrunn, ofte med forfølgelse som tema. Enkle, balanserte komposisjoner med to figurer er et av hans varemerker, og en av grunnene til at han regnes som «den mest klassiske» av vasemalerne fra klassisk tid. 

Han er også kjent for sine hvitbunnede lekyther, malt fra 450-årene til 420-årene f.Kr. hvorav enkelte regnes blant de beste eksempler på stilen. Mange av vasene har kalosinnskrifter til forskjellige personer.

Omkring et dusin andre maler regnes for å ha tilhørt hans verksted. 

Portal: Kunst

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Brockhaus Enzyklopädie **·** Encyclopædia Universalis **·** VIAF **·** GND **·** LCCN **·** ISNI **·** ULAN
 |
**Ola Olsson Hjemsæter** (også Ola Olsson Heimsæter og Ole Olsen Hjemsæter) (født 1785 i Hyen i Gloppen kommune, død 1836) var en bonde og stortingsrepresentant i tre perioder. 

Hjemsæter vokste opp på gården Røyrvik i det vestre dalføret, Vestredalen, i Hyen. Etternavnet kommer av gården Heimseta, der etternavnet i nyere tid skrives Heimset, Heimseter eller Heimsæter. Han var militær underoffiser, og deltok i krigshandlinger. Han var initiativtaker til å få bygget vei fra Hope i Hyen til bygdene i dalføret Vestre Hyen. Veien åpnet over tjue år etter hans død, i 1860. 

Han var politisk aktiv, og ble valgt til Stortinget som tredje representant for Nordre Bergenhus Amt fra 1824 til 1826, og fra 1830 til 1832. Han fikk sin tredje og siste periode fra 1936 til 1938, men døde første året i denne perioden.

Se også
-------

* Liste over stortingsrepresentanter fra Gloppen kommune

Referanser
----------

1. 1 2   Stortinget og statsraadet: 1814–1914. B. 1 D. 1 : Biografier A-K, side(r) 381[Hentet fra Wikidata]

Eksterne lenker
---------------

* (no) Ola Olsson Hjemsæter hos Norsk senter for forskningsdata politikerarkiv (nedlagt) Rediger på Wikidata
* (no) NRK Fylkesleksikon om Hjemsæter
* (no) samfunnsveven.no: Biografier 1905-1945 Ole Olsen Hjelmsæter[*død lenke*] (trolig skrivefeil, skal være Hjemsæter)
**Utrum** (latin, norsk: **felleskjønn**) er et grammatisk kjønn som finnes i dansk, norsk (riksmål, moderat bokmål samt bergensk dialekt), svensk og nederlandsk, og er en felles form for maskulinum og femininum. Det andre grammatiske kjønnet i disse språkene er nøytrum.

I middelalderen hadde svensk og dansk skille mellom maskulinum og femininum. Kjønnet oppstod gjennom et sammenfall av maskulinum og femininum trolig på grunn av lydlig sammenfall og en generell tendens til morfologisk forenkling. I enkelte andre indoeuropeiske språk har grammatikken forenklet seg på andre måter, ved at nøytrum (intetkjønn) har gått ut av bruk (for eksempel i de romanske språk og i litauisk).

Eksempel
--------

To eksempel på ord er «sol» (*f*) og «hund» (*m*). I riksdansk, rikssvensk, riksmål og bokmål (med to kjønn) har femininum og maskulinum falt sammen til utrum og bøyingene er slik i entall:

* en sol – solen
* en hund – hunden

På nynorsk og bokmål (med tre kjønn) fins et skille mellom femininum og maskulinum, der maskulinum bøyes likt med utrum over:

* ei sol – sola (tidligere også *soli* på nynorsk)
* ein/en hund – hunden

I en del danske dialekter er det også et skille mellom femininum og maskulinum, men da er det femininum som bøyes likt med utrum:

* en sol – solen
* i hund – hundi

I Sverige har tre grammatiske kjønn lenge vært enerådende i de fleste dialekter, men på grunn av press og påvirkning fra rikssvensk er dette på retur.[]

Referanser
----------

1. 1 2  Braunmüller, Kurt (1998). *De nordiske språk*. Oslo: Novus forl. ISBN 8270993034.

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Nationalencyklopedin
 |
**Ola Seter**, kalt «**Ola kunst»** (1890–1978) var en norsk konservator og kirkemaler. Han har restaurert gamle kalkmalerier, pusset opp nedslitt maling, og nymalt kopier av eldre inventar i mer enn 500 norske kirker. Den første kirken han arbeidet i var Halsa kirke. Domenico Erdmann var Riksantikvarens fargekonsulent da kirken skulle restaureres i 1921. Han trengte flere hjelpere til arbeidet og tilkalte Ola Seter, fordi han var den eneste på Halsa som hadde utdannelse i tegning og maling. Erdmann tilbød ham å delta i restaureringen. Da arbeidet var ferdig, spurte Erdmann om Seter ville være med på lignende kirkearbeid rundt i landet. Seter takket ja til tilbudet, og neste kirke de arbeidet med var Fluberg kirke i Søndre Land.

Seter var eldste sønn og odelsgutt på gården Indre Seter i Halsa. Dette var en gammel slektsgård. Den første i Seters slekt kom dit i 1762. Han var oppvokst med at han var odelsgutt og skulle overta gården, så han hadde gått både jordbruksskole og hagebruksskole og var forberedt på et liv som bonde. Han hadde også fått gå Kunst- og håndverkskolen i Oslo, og da Erdmann tilbød ham å delta i kirkerestaureringer, sa han fra seg odelen og lot den yngre broren Nils overta gården. Nå kunne han være kirkemaler på heltid.

Referanser
----------

1. ↑   www.nb.no[Hentet fra Wikidata]
2. ↑  Vatten (1976), s. 29
3. 1 2  Vatten (1976), s. 25

Kilder
------

* Vatten, Ingeborg Åsen (1976). *Ola Kunst*. Rune. ISBN 8252300979.
**Prajnaparamita med noen få ord** (sanskrit: Svalpākşarā Prajñāpāramitā, स्वल्पाक्षराप्रज्ञापारमिता), er en av mange forkortede utgaver av den Store Prajñāpāramitā Sūtra. Denne lille teksten er bevart både på sanskrit, tibetansk og kinesisk.

I den tibetanske buddhistiske kanon bærer den tittelen 'phags pa shes rab kyi pha rol tu phyin pa yi ge nyung ngu zhes bya ba theg pa chen po'i mdo, oversatt fra et sanskrit-manuskript fra Nepal med tittelen Ārya svalpākşarā prajñāpāramitā nāma mahāyānasūtra (आर्य स्वल्पाक्षराप्रज्ञापारमिता नाम महायानसूत्र).

Teksten ble oversatt til kinesisk av Dānāpala i året 985 e.Kr. sammen med hjertesutraen og Prajñāpāramitā i en enkelt stavelse, som én tekst.

Den ble også oversatt til kinesisk av den Kashmirske oversetteren Tiānxīzāi (天息災, aktiv 980–1000, d. 1000), som ankom Biàn (汴) i år 980 sammen med Dānapāla. Tiānxīzāi's oversettelse bærer tittelen «Prajñāpāramitā med de små mor-stavelser» (Fómŭ xiāozì bānruò bōluómì Jīng, 佛母小字般若波罗蜜多经), og ble oversatt i Chuánfă-klosteret (傳法院), i den vestlige delen av Tàipíng-xìngguó tempelet.

Referanser
----------

1. ↑  Derge Kenguyr, bind 34, tekst nr 22
2. ↑  Taishō Shinshū Daizōkyō (大正新修大藏經), bind 8, tekst nr 257  
Zhōnghuá dàzángjīng (大日本續藏經), bind 67, tekst nr 1551
3. ↑  Taishō Shinshū Daizōkyō (大正新修大藏經), bind 8, tekst nr 258  
Zhōnghuá dàzángjīng (大日本續藏經), bind 63, tekst nr 1199  
Tripitaka Koreana, bind 33, tekst nr 1090

Litteratur
----------

* Edward Conze: *Perfect Wisdom. The Short Prajnaparamita Texts*, 1973, 2. utgave Juli 2003, Buddhist Publishing Group, ISBN 0946672288
* Leslie Kawamura: *Buddhist Thought and Asian Civilization: Essays in Honour of H.V. Guenther*, Emeryville (CA), Dharma Publishing, 1977, s. 299-301

Se også
-------

* Prajñāpāramitā
* Paramita
* Mahâyâna
**Abu Laith al Libi** og kalt for **Abu Laith al Liby** (antatt død 29. januar 2008) var en høytstående libysk-født leder i Al-Qaida bevegelsen i Afghanistan som dukket opp i flere Al-Qaida videoer. Noen kilder rangerer ham som en av de fem viktigste lederne i terrororganisasjonen. En tror at han var spesielt aktiv i stammeregionen Waziristan.

Afghansk mujahedin
------------------

Abu Laith Al-Libi ble med i den afghanske mujahedin på 1980-tallet for å slåss mot den sovjetiske okkupasjonsmakten. Han ble kjent for sin ekspertise i å lage bomber og gerilja-krigføring.

Kamp mot Gaddafi
----------------

Etter kampene mot Sovjetunionen, returnerte Al-Libi til Libya i 1994, for å delta i «Libyan Islamic Fighting Group», en gruppe som slåss for å kaste Gaddafi. Plottet mislyktes, og han flyktet fra landet til Saudi-Arabia.

Saudi-Arabia
------------

Al-Libi ble arrestert der i etterspillet av terrorangrepet i 1996 mot Khobar Towers, der 19 amerikanske soldater ble drept. Han ble fengslet i Riyadh, men rømte eller ble sluppet fri. Han ble også torturert under sitt fengselsopphold.

Taliban og Al-Qaida
-------------------

Al-Libi ble med i Taliban i 1999 og dukket opp i en video i 2002, der han snakket på vegne av Taliban. Han dukket også opp i en video i 2004, men det er først de siste årene at han har tatt ledelsen over internett-produksjonene til Al-Qaida

Abu Laith al Libi var mål for et angrep gjennomført av amerikanske spesialstyrker i 2007, der flere sivile, inklusive barn, ble drept, men Abu Laith al Libi unnslapp.

Abu Laith al Libi er utpekt av amerikansk etterretning som hovedpersonen bak selvmordsaksjonen som tok livet av 22 mennesker rett utenfor USAs hovedbase i Afghanistan, i forbindelse med at visepresident Dick Cheney besøkte landet i februar 2007.

I januar 2008 ble det meldt at han var blitt drept, etter at en melding om det dukket opp på et islamittisk nettsted, men offisielle myndigheter har ikke villet avsløre detaljer rundt dødsfallet. Det ble antatt at han ble drept i forbindelse med et amerikansk rakettangrep mot en væpnet gruppe vest i Pakistan.

Referanser
----------

1. 1 2  DIA Terrorist Recognition Card, presentert 12 Sept 2007.
2. 1 2  Islam Online: Bin Laden, Omar Alive and Well: Report
3. 1 2  MSNBC: Attack that killed kids targeted al-Qaida leader, presentert 19. juni 2007
4. 1 2  BBC News: Top al-Qaeda leader reported dead, presentert 31. januar 2008
5. 1 2 3 4  Washington Post: Al-Qaeda's New Leadership
6. ↑  NRK: Al-Qaida og Taliban øker samarbeidet, presentert 30. juli 2007
7. 1 2  Aftenposten: Al-Qaida-topp drept, presentert 31. januar 2008

Eksterne lenker
---------------

* Homeland Security: Abu Layth al-Libi
***Den 4. parallell*** er en serie norske ungdomsromaner i sjangrene science fiction og thriller forfattet av Kjetil Johnsen. 

Første bok ble utgitt i 2009, og er solgt for utgivelse i Tyskland, Sverige og Danmark. Våren 2010 var det utgitt 2 bøker i serien.

Innhold
-------

Seriens hovedperson Emma Thomas er en norsk tenåring bosatt i Nevada, USA. Hennes far kvantefysikeren Haakon Olav arbeider ved et militært forskningssenter ved Homey Airport, bedre kjent som Area 51. Det avsløres tidlig i første bok at han forsket på mange verdener-teorien.

Etter en bilulykke der begge foreldrene dør våkner Emma fra koma, hardt skadet og med delvis hukommelsestap. Onkelen Harry, lillebroren, sykehuspersonalet og andre oppfører seg merkelig, tildels fiendtlig mot henne. Emma blir fortalt at hun har en hjerneskade, og begynner tvile på om de skremmende episodene hun etterhvert opplever kan være virkelige. Den første boken i serien er strukturert som en thriller, mens den andre har en post-apokalyptisk setting.

Science fiction-temaet parallelle verdener og muligheten for at individer kan kommunisere eller bevege seg mellom disse danner seriens røde tråd. De to første bøkene har dessuten bærende motiv bygd over teoretiske eller lite forståtte naturvitenskapelige prosesser. Bok 1 bygger på Lasarus-syndromet (at klinisk døde spontant restarter blodsirkulasjonen og våkner til live), mens bok 2 bygger på en Carrington-hendelse (teoretisk mulighet for at en solstorm kan slå ut all elektronikk på Jorden, navngitt etter Richard Carringtons observasjon av historiens hittil kraftigste registrerte solstorm i 1859). Bok 3 er lagt til en verden med en alternativ historie, hvor Aksemaktene vant andre verdenskrig og USA er delt mellom Tyskland og Japan. I bok 4 veves tidsreiser inn i plottet.

Bøker i serien
--------------

1. *Den 4. parallell : Lasarusfenomenet* (2009)
2. *Den 4. parallell : Carrington-katastrofen* (2010)
3. *Den 4. parallell : Aeon-paradokset* (2010)
4. *Den 4. parallell : Maria-eksperimentet* (2011)
Fiskehavnen i Nha Trang.
**Nha Trang** er en by i den administrative regionen Duyen Hai Mien Trung i det midtre Vietnam, mot Sørkinahavet. Byen hadde 274 800 innbyggere i 2004.

Kommunen fikk bystatus så sent som den 30. mars 1977. 

Under Vietnamkrigen var det store amerikanske og sørvietnamesiske militærbaser i området.

Den katolske domkirken er en av byens attraksjoner. Byggingen ble påbegynt i 1928. Toppen av et fjell ble sprengt bort for å oppnå en flate på 4 500 m².

Byen har også et interessant museum om den sveitsiske legen Alexandre Yersin, som grunnla byen Dalat, isolerte en pestfremkallende bakterie, og forsket på landbruksmetoder og på værvarsling. 

Nha Trang er også kjent for sine uberørte strender og er en utmerket plass for dykking. Med årene er det blitt et svært populært reisemål for turister, og tiltrekker seg store mengder backpackere hvert år. Nha Trang Bay er ansett å være blant verdens vakreste bukter.

Eksterne lenker
---------------

* Offisielt nettsted Rediger på Wikidata

* (en) Nha Trang – kategori av bilder, video eller lyd på Commons Rediger på Wikidata

* (en) Nha Trang – galleri av bilder, video eller lyd på Commons Rediger på Wikidata
* Nha Trang hos Wikivoyage

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** VIAF **·** GND **·** LCCN **·** BNF **·** BNF (data) **·** SUDOC **·** BNE **·** GeoNames **·** MusicBrainz
 |
Skilt med plassnavnet. Avduket 22. mars 2022.
Ukrainas plass ligger der Leiv Eirikssons gate tar av fra Drammensveien mellom nr. 72 (bildet) og 74 (Russlands ambassade); bydelsutvalget har vedtatt å endre gateadressen for sistnevnte til Ukrainas plass.
**Ukrainas plass** er en plass på Skarpsno i Oslo som ligger der Drammensveien møter Leiv Eirikssons gate. Russlands ambassade i Oslo holder til ved plassen. Under Russlands invasjon av Ukraina 2022 vedtok bydelsutvalget i Bydel Frogner 8. mars 2022 å gi plassen utenfor ambassaden navnet Ukrainas plass for å markere støtte til landet. Før vedtaket lanserte Den Konservative Studenterforening (Høyres Studenter i Oslo) forslaget om at navnet på Drammensveien, utenfor den russiske ambassaden, skulle endres til Ukrainas gate. Plassen hadde før 2022 ikke noe eget navn. Bydelsutvalget har delegert myndighet til å fastsette plassnavn, og navnevedtaket trådte i kraft umiddelbart. Bydelsutvalget vedtok 8. mars 2022 også å endre gateadressen for den russiske ambassaden til Ukrainas plass. Et skilt med plassnavnet ble avduket 22. mars 2022.

En lang rekke demonstrasjoner mot  Russlands invasjon av Ukraina har blitt avholdt på Ukrainas plass.

Referanser
----------

1. ↑  Slåen, Åshild (8. mars 2022). «Den russiske ambassaden blir liggende ved Ukrainas plass». *NRK*. Besøkt 3. april 2022.
2. ↑  NRK (4. mars 2022). «Vil endre navn til Ukrainas gate». *NRK*. Besøkt 8. mai 2022.
3. ↑  «Vil endre ambassadeadressen til Ukrainas plass». NRK. 8. mars 2022. Besøkt 3. april 2022.
4. ↑  NRK (22. mars 2022). «Avduket Ukrainas plass». *NRK*. Besøkt 3. april 2022.
5. ↑  «I over fire måneder har ukrainere demonstrert: – I Norge har vi blitt vant med krigen, det synes jeg er forferdelig», Dagsavisen, 27. juni 2022

Eksterne lenker
---------------

* (en) Ukraine Square, Oslo – kategori av bilder, video eller lyd på Commons Rediger på Wikidata
Erke
**Erke** skrives også erque, coroneta eller quepa, er et langt blåseinstrument som spilles i Gran Chaco i Bolivia, i deler av Ecuador, nord i Chile og det nordvestlige Argentina.

Erke lages av siv, ofte tarijeña-siv som er rundt 4 meter høyt. Den indre delen av sivet er fjernet og to eller flere siv er skjøtet til en lengde fra 2 til 7 meter. Utsiden er kledd med tarm eller ull. I enden er det et horn av storfe eller laget av messing. Erken har ikke noe munnstykke.

Det er vanligvis voksne menn som spiller instrumentet som blir brukt til rituelle formål. Instrumentet skulle ikke benyttes til noe annet enn ritualer og de fleste av disse er om vinteren, det antas at det å spille den om våren eller sommeren kan bringe snø.

Referanser
----------

1. 1 2  Kuss, Malena (5. juli 2010). *Music in Latin America and the Caribbean: An Encyclopedic History: Volume 1: Performing Beliefs: Indigenous Peoples of South America, Central America, and Mexico* **(engelsk)**. University of Texas Press. ISBN 978-0-292-78840-4.
**Leptospirose** er en bakteriell sykdom, forårsaket av varianter av bakterien *Leptospira interrogans*. Bakterien kan trenge gjennom uskadet hud, og dermed smitte ved for eksempel bading i vann forurenset med urin fra syke dyr. Bakterien kan også forårsake alvorlig sykdom hos mennesker.

Symptomer
---------

Hos hund er vanlige symptomer, oppkast, diaré og generelt nedsatt almentilstand, og uten behandling kan sykdommen være dødelig. Sykdommen behandles med antibiotika for både hund og menneske.

Hos mennesker kan hjernehinnebetennelse, lever- og nyresvikt forekomme. Langvarig tretthet og hodepine i rekonvalesensperioden er vanlig.

Årsak
-----

En rekke forskjellige dyr kan være bærere av bakterien. Gnagere er den vanligste smittekilden, men bakterien kan også finnes hos storfe, gris, hest og piggsvin. Bakterien er dessuten påvist hos hund og viltlevende rotte i Norge.

Mennesker smittes vanligvis via drikkevann, eller ved å bade i vann som er forurenset av urin fra smittede dyr. Bakterien kan også smitte direkte fra dyr til menneske, men smitter ikke fra person til person. Den kan smitte gjennom intakt hud.
***Bullet to the Head*** er en amerikansk actionfilm fra 2012. Filmen er regissert av Walter Hill og er basert på Alexis Nolents franske tegneserieroman *Du Plomb Dans La Tete*.

Handling
--------

I New Orleans dreper en leiemorder, Jimmy Bobo og hans partner Louis Blanchard, en korrupt tidligere MPDC-politimann, Hank Greely, selv om Bobo etterlater en prostituert, Lola, i live. Senere, ved en pub, blir Blanchard myrdet av en annen leiemorder, Keegan, som også forsøker å drepe Bobo - men dette mislykkes. Etterforsker Taylor Kwon fra Washington, D.C. ankommer New Orleans for å undersøke sin tidligere partners død. Kwon trekker snart den kortslutningen at Blanchard og Bobo myrdet Greely.

I mellomtiden møter Keegan sin arbeidsgiver, Robert Morel, og Morels advokat Marcus Baptiste. Baptiste avslører at Greely forsøkte å utpresse Morel, og gav en gangster Baby Jack dokumenter som beskriver Morels ulovlige virksomhet. Keegan dreper senere Baby Jack og hans menn for å få tak i filen. Kwon møter Bobo i en pub, og informerer ham om at han vet at Bobo og Blanchard drepte Greely. Kwon forsøker deretter å følge etter Bobo, men blir angrepet av korrupte politimenn sendt av Morel for å hindre Kwon fra å undersøke videre om Greely. Kwon klarer å avvæpne og skyte ned en av de korrupte politifolkene, men blir såret av den andre.

Bobo redder Kwon ved å kjøre over den andre politimannen, og tar ham med til en tatoveringssalong, hvor Bobos datter, Lisa, behandler Kwons skader. Senere forsøker Bobo å forhøre Ronnie Earl, som hyret Bobo og Blanchard på Morels vegne. Bobo og Kwon kidnapper Baptiste, og får ham til å beskrive Morels planer. Kwon møter en politibetjent Lebreton for å be om hans hjelp, men Lebreton forsøker å drepe ham, ettersom han også står på Morels lønningsliste. Men Bobo dreper ham, og redder Kwon. I mellomtiden får Keegan vite om Lisa, og kidnapper henne.

Rolleliste
----------

* Sylvester Stallone som Jimmy Bobo
* Sung Kang som Detective Taylor Kwon
* Jason Momoa som Keegan
* Christian Slater som Marcus Baptiste
* Sarah Shahi som Lisa Bobo
* Adewale Akinnuoye-Agbaje som Morel
* Jon Seda som Louis Blanchard
* Holt McCallany som Hank Greely

Referanser
----------

1. ↑  «*BULLET TO THE HEAD* (15)». *British Board of Film Classification*. 30. november 2012. Besøkt 30. november 2012.

Eksterne lenker
---------------

* (en) Offisielt nettsted Rediger på Wikidata
* (en) *Bullet to the Head* på Internet Movie Database Rediger på Wikidata

* (no) *Bullet to the Head* hos Filmfront Rediger på Wikidata

* (sv) *Bullet to the Head* i Svensk Filmdatabas Rediger på Wikidata

* (da) *Bullet to the Head* i Danmark Nationale Filminstitut Rediger på Wikidata

* (en) *Bullet to the Head* på AllMovie Rediger på Wikidata

* (fr) *Bullet to the Head* på Allociné Rediger på Wikidata

* (nl) *Bullet to the Head* på MovieMeter Rediger på Wikidata

* (en) *Bullet to the Head* på Turner Classic Movies Rediger på Wikidata

* (en) *Bullet to the Head* på American Film Institute Rediger på Wikidata

* (en) *Bullet to the Head* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | BBC Things
 |
Steyr AUG er en av de mest suksessfulle rifler med bullpup
En Remington XP-100-bullpup-pistol brukt til metallsilhuettskyting.
**Bullpup** er en betegnelse på våpen hvis magasin og lademekanisme på et skytevåpen ligger bak avtrekkermekanismen.

Oppbygning
----------

Bullpup-konfigurasjonen gjør at løpet blir lengre på våpenet i forhold til konvensjonell oppbygning. En kan dermed ha et våpen i Bullpup-konfigurasjon med samme lengde som et tradisjonelt våpen, men med et lengre løp. Det gir samme ballistiske egenskaper som lengre våpen, men lettere behandling av våpenet og lavere vekt. Sammenlignet med våpen av samme lengde får det da bedre ballistikk på grunn av høyere munningsenergi, som gir blant annet lengre rekkevidde. Noen bullpuper er kjent for dårlig avtrekk ettersom det kan være utfordrende å designe et godt avtrekk med den lange tilkoblingsstangen.

Navnet
------

Navnet Bullpup kommer fra «Puppy of a Bulldog» (*valpen til en Bulldog*), hvor betydningen hentyder til: «liten men kraftig».

Historie
--------

Den første bullpup kom allerede på *Thorneycroft carbine* i 1901, en karabin med sylinderlås. Senere kom bullpup på halv-auto våpen i 1918 (fransk 6.5 mm Faucon-Meunier halv-auto rifle), og den første bullpup pistol kom i 1936 av franskmannen Henri Delacre.

Moderne våpen
-------------

TKB-059.
I nyere tid har flere våpenprodusenter laget våpen i bullpup-konfigurasjon, blant andre: 

### Bullpup-rifler

* FAMAS
* Steyr AUG
* FN P90
* FN F2000
* IMI Tavor TAR-21
* L85
* Barrett M95
* Barrett M99

### Bullpup-pistoler

* Remington XP-100

Eksterne lenker
---------------

* (en) Bullpup – kategori av bilder, video eller lyd på Commons Rediger på Wikidata
***Bullet*** er en krim-drama fra 1996 regissert av Julien Temple og med skuespillere som Mickey Rourke, Tupac Shakur, John Enos III, Ted Levine, Adrien Brody og Donnie Wahlberg. Manuset ble skrevet av Mickey Rourke og Bruce Rubenstein. Filmen ble sluppet en måned etter Tupac Shakur ble drept.

Mickey Rourke var også musikkens veileder i filmen. Den hadde en begrenset distribusjon på kinoer i USA og ble tatt opp i New York med en betydelig del i Brooklyn.

Handlingsreferat
----------------

Butch «Bullet» Stein (spilt av Mickey Rourke) er en 35 år gammel jødisk-amerikansk mann med et narkotikaproblem som prøveløslates fra fengsel etter å ha sonet en dom på åtte år. Han ble anklaget for å være medskyldig i et ran, begått av hans venn, en irsk-amerikansk gangster ved navn Paddy. Etter løslatelsen raner Bullet og hans beste venn Lester (spilt av John Enos III) to tenåringer for narkotika. Han plyndrer og knivstikker selgeren, Flaco, og ber ham la sjefen Tank (spilt av Tupac Shakur) vite at Bullet er tilbake i byen. Bullett vender deretter tilbake til Brooklyn for å flytte sammen med sin dysfunksjonelle familie, inkludert sin alkoholiserte far, deprimerte mor og hans to brødre, den mentalt ustabile Vietnam-veteranen Louis (spilt av Ted Levine) og hans yngre bror Ruby (spilt av Adrien Brody), en ambisiøs graffiti-kunstner.

Tank er sjef for et lokalt forbrytersyndikat. Han kjenner Bullet fra deres felles tid i fengsel. I løpet av filmen skyter Bullet heroin og raner naboens hus for smykker, som han og Lester deretter selger til den italiensk-amerikansk gangsteren «Frankie Eyelashes». Men etter det første mislykkede forsøket på å drepe Bullet, får Tank en av sine håndlangere til å starte en slåsskamp med ham, men håndlangeren knekker hånden i sammenstøtet. Paddy oppdager Tanks forsøk på å drepe Bullet. Han og «Big Balls» (spilt av Donnie Wahlberg) planlegger deretter å konfrontere Tank.

Rollebestening
--------------

Mickey Rourke
* Mickey Rourke som Butch 'Bullet' Stein
* Tupac Shakur som Tank
* Adrien Brody som Ruby Stein
* Ted Levine som Louis Stein
* Matthew Powers som Paddy
* Donnie Wahlberg som Big Balls
* Suzanne Shepherd som Cookie Stein
* Jerry Grayson som Sol Stein
* Manny Pérez som Flaco
* Gina Figueroa som Laura
* John Enos III som Lester
* Gene Canfield som Reiner
* Michael Kenneth Williams som High Top
* Jermaine Hopkins som Pudgy

Referanser
----------

1. 1 2 3  «Bullet». *Internet Movie Database* **(flere språk)**. Besøkt 3. juli 2022.

Eksterne lenker
---------------

* (en) *Bullet* på Internet Movie Database Rediger på Wikidata

* (no) *Bullet* hos Filmfront Rediger på Wikidata

* (en) *Bullet* på AllMovie Rediger på Wikidata

* (fr) *Bullet* på Allociné Rediger på Wikidata

* (nl) *Bullet* på MovieMeter Rediger på Wikidata

* (en) *Bullet* på Turner Classic Movies Rediger på Wikidata

* (en) *Bullet* på Rotten Tomatoes Rediger på Wikidata
* *Bullet* hos AllRovi
*For den danske, kriminelle motorsykkelklubben, se Bullshit (motorsykkelklubb)*.
**Bullshit** (direkte oversatt fra engelsk: oksedritt) er tomt snakk eller vrøvl, på norsk også oversatt til *pisspreik*.

Beskrivelse
-----------

*Bull*, som kan se ut som en forkortelse av *bullshit*, brukes på engelsk i samme betydning. *Bull* ble imidlertid brukt tidligere enn *bullshit*. Allerede i middelalderen ble *bull* brukt i betydningen falsk snakk, svindel, bløff. Ordet *bullshit* kommer fra amerikansk slang og er dokumentert brukt fra 1915.

Bullshit er en blanding av sant og usant, og har bredt seg som en strategi i politisk kommunikasjon, ifølge førstelektor i retorikk ved Høyskolen Kristiania, Kjell Terje Ringdal. Han har uttalt: «Dette er ikke indentert løgn, men snarere en måte å komme seg unna en vanskelig situasjon på, gjennom alt fra grove løgner til lettere omskriving av sannheten. Bullshit som fenomen preger politikken i stadig større grad. Det er blitt lettere å bløffe litt.»

I kognisjonsvitenskap brukes bullshit om utsagn som settes fram uten å ta hensyn til om de er sanne eller usanne, og regnes derfor ikke som regelrett løgn. Det er utarbeidet veiledninger for å gjenkjenne og motvirke bullshit på arbeidsplasser, i media og samfunnet ellers.

Referanser
----------

1. ↑  Studie om pisspreik: Rike menn har ofte minst peiling på det de snakker om. *Aftenposten*. Besøkt 9. november 2020.
2. 1 2  «Online Etymology Dictionary». Etymonline.com. Besøkt 9. november 2020.
3. ↑  'Erna Solberg ville blitt hentet av noen i hvit frakk hvis hun hadde oppført seg slik'. *Vårt Land*. Besøkt 9. november 2020.
4. ↑  On the reception and detection of pseudo-profound bullshit, Gordon Pennycook, James Allan Cheyne, Nathaniel Barr, Derek J. Koehler, Jonathan A. Fugelsang, Judgment and Decision Making, Vol. 10, No. 6, November 2015, pp. 549-563
5. ↑  McCarthy, Ian P.; Hannah, David; Pitt, Leyland F.; McCarthy, Jane M. (1. mai 2020). «Confronting indifference toward truth: Dealing with workplace bullshit». *Business Horizons*. 63 (3): 253–263. doi:10.1016/j.bushor.2020.01.001.

Eksterne lenker
---------------

* Søk etter *Bullshit* i Bokmålsordboka og Nynorskordboka eller i Det Norske Akademis ordbok